CELEX: 32020R1694
Language: fi
Date: 2020-11-11 00:00:00
Title: Euroopan parlamentin ja neuvoston asetus (EU) 2020/1694, annettu 11 päivänä marraskuuta 2020, asetuksen (EU) N:o 168/2013 muuttamisesta L-luokan ajoneuvojen sarjan viimeisiä ajoneuvoja koskevien erityistoimenpiteiden osalta covid-19-pandemian vastatoimena (ETA:n kannalta merkityksellinen teksti)

13.11.2020   
               
               
                  FI
               
               
                  Euroopan unionin virallinen lehti
               
               
                  L 381/4
               
            
         EUROOPAN PARLAMENTIN JA NEUVOSTON ASETUS (EU) 2020/1694,
         annettu 11 päivänä marraskuuta 2020,
         asetuksen (EU) N:o 168/2013 muuttamisesta L-luokan ajoneuvojen sarjan viimeisiä ajoneuvoja koskevien erityistoimenpiteiden osalta covid-19-pandemian vastatoimena
         (ETA:n kannalta merkityksellinen teksti)
         EUROOPAN PARLAMENTTI JA EUROOPAN UNIONIN NEUVOSTO, jotka
         ottavat huomioon Euroopan unionin toiminnasta tehdyn sopimuksen ja erityisesti sen 114 artiklan,
         ottavat huomioon Euroopan komission ehdotuksen,
         sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottavat huomioon Euroopan talous- ja sosiaalikomitean lausunnon (1),
         noudattavat tavallista lainsäätämisjärjestystä (2),
         sekä katsovat seuraavaa:
         
                     (1)
                  
                  
                     Covid-19-kriisin vuoksi L-luokan ajoneuvojen kriittisten osien ja komponenttien toimitusketju on häiriintynyt ja kyseisten ajoneuvojen kysyntä on vähentynyt huomattavasti. Tämän vuoksi Euro 4 -ajoneuvojen myyminen valmistajien varastoista on viivästynyt merkittävästi; kyseiset ajoneuvot on Euroopan parlamentin ja neuvoston asetuksen (EU) N:o 168/2013 (3) liitteen IV mukaisesti rekisteröitävä ennen kuin ympäristövaatimuksia koskevan Euro 5 -vaiheen soveltaminen alkaa 1 päivänä tammikuuta 2021.
                  
               
                     (2)
                  
                  
                     Asetuksessa (EU) N:o 168/2013 vahvistettujen sarjan viimeisiä ajoneuvoja koskevien sääntöjen mukaan valmistajat voivat edelleen asettaa saataville markkinoilla, rekisteröidä tai ottaa käyttöön rajoitetun määrän sellaisia varastossa olevia L-luokan ajoneuvoja, joita ei voida asettaa saataville markkinoilla tai ei voida enää asettaa saataville markkinoilla, koska voimaan on tullut uusia teknisiä vaatimuksia, joiden osalta kyseisiä ajoneuvoja ei ole hyväksytty.
                  
               
                     (3)
                  
                  
                     Covid-19-kriisin aiheuttamat häiriöt huomioon ottaen on ilmeistä, että asetuksen (EU) N:o 168/2013 sarjan viimeisiä ajoneuvoja koskevat säännökset eivät ole asianmukaisia, kun otetaan huomioon kuinka paljon Euro 4 -vaatimusten mukaisia L-luokan ajoneuvoja valmistajilla on jäljellä varastossa sen jälkeen, kun ympäristövaatimuksia koskevan Euro 5 -vaiheen soveltaminen alkaa.
                  
               
                     (4)
                  
                  
                     Covid-19-kriisin aiheuttamien poikkeuksellisten olosuhteiden vuoksi ja mahdollisten markkinahäiriöiden välttämiseksi on tarpeen muuttaa asetusta (EU) N:o 168/2013 sarjan viimeisiä ajoneuvoja koskevien erityistoimenpiteiden sisällyttämiseksi covid-19-kriisin vastatoimena.
                  
               
                     (5)
                  
                  
                     Sen varmistamiseksi, että näitä sarjan viimeisiä ajoneuvoja koskevia erityistoimenpiteitä sovelletaan ainoastaan ajoneuvoihin, jotka olivat varastossa kansallisten sulkutoimien aikana, niiden ajoneuvojen määrä, joita nämä sarjan viimeisiä ajoneuvoja koskevat erityistoimenpiteet koskevat, ei saisi ylittää 15 päivänä maaliskuuta 2020 varastossa olleiden Euro 4 -vaatimusten mukaisten L-luokan ajoneuvojen määrää.
                  
               
                     (6)
                  
                  
                     Jäsenvaltiot eivät voi riittävällä tavalla saavuttaa tämän asetuksen tavoitetta, eli muuttaa asetuksen (EU) N:o 168/2013 sarjan viimeisiä ajoneuvoja koskevia sääntöjä, joita sovelletaan vuonna 2021 covid-19-kriisin vastatoimena, vaan se voidaan toiminnan laajuuden ja vaikutusten vuoksi saavuttaa paremmin unionin tasolla. Sen vuoksi unioni voi toteuttaa toimenpiteitä Euroopan unionista tehdyn sopimuksen (SEU) 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tarpeen tämän tavoitteen saavuttamiseksi.
                  
               
                     (7)
                  
                  
                     Asian kiireellisyyden, joka johtuu covid-19-kriisin aiheuttamista poikkeuksellisista olosuhteista, vuoksi olisi poikettava Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyssä, kansallisten parlamenttien asemasta Euroopan unionissa tehdyssä pöytäkirjassa N:o 1 olevassa 4 artiklassa tarkoitetusta kahdeksan viikon määräajasta.
                  
               
                     (8)
                  
                  
                     Asetus (EU) N:o 168/2013 olisi sen vuoksi muutettava.
                  
               
                     (9)
                  
                  
                     Tämän asetuksen olisi tultava voimaan kiireellisesti sitä päivää seuraavana päivänä, jona se julkaistaan Euroopan unionin virallisessa lehdessä,
                  
               OVAT HYVÄKSYNEET TÄMÄN ASETUKSEN:
         
            1 artikla
            Lisätään asetuksen (EU) N:o 168/2013 XI lukuun artikla seuraavasti:
            
               
                  ”44 a artikla
                  Sarjan viimeisiä ajoneuvoja koskevat erityistoimenpiteet covid-19-pandemian vastatoimena
                  
                     1.   Poiketen siitä, mitä 44 artiklassa säädetään, ajoneuvoja, jotka vastaavat sellaista ajoneuvotyyppiä, jonka EU-tyyppihyväksynnän voimassaolo on 37 artiklan 2 kohdan a alakohdan mukaisesti päättyy 1 päivänä tammikuuta 2021, voidaan asettaa saataville markkinoilla, rekisteröidä tai ottaa käyttöön sarjan viimeisinä ajoneuvoina 31 päivään joulukuuta 2021 saakka, jollei tämän artiklan 2, 3 ja 4 kohdasta muuta johdu.
                  
                  
                     2.   Tämän artiklan 1 kohdassa tarkoitettujen sarjan viimeisten ajoneuvojen lukumäärä ei saa ylittää niiden ajoneuvojen lukumäärää, joiden EU-tyyppihyväksynnän voimassaolo päättyy 37 artiklan 2 kohdan a alakohdan mukaisesti 1 päivänä tammikuuta 2021 ja jotka olivat varastossa 15 päivänä maaliskuuta 2020.
                  
                  
                     3.   Jos valmistaja haluaa hyödyntää 1 kohdassa tarkoitettua poikkeusta, sen on toimitettava hakemus kunkin sellaisen jäsenvaltion kansalliselle viranomaiselle, jossa kyseiset ajoneuvot on tarkoitus asettaa saataville markkinoilla, rekisteröidä tai ottaa käyttöön, ja ilmoitettava hakemuksessa niiden sarjan viimeisten ajoneuvojen lukumäärä, joille 1 kohdassa tarkoitettua poikkeusta haetaan.
                     Asianomaisen kansallisen viranomaisen on päätettävä kuukauden kuluessa hakemuksen saamisesta, hyväksyykö se, että kyseiset sarjan viimeiset ajoneuvot rekisteröidään sen alueella, ja kuinka monta tällaista ajoneuvoa se hyväksyy rekisteröitäväksi alueellaan.
                  
                  
                     4.   Edellä olevaa 1 kohtaa noudattaen käyttöön otettujen ajoneuvojen vaatimustenmukaisuustodistukseen on lisättävä eritysmaininta ”2021 – sarjan viimeinen”.
                  
                  
                     5.   Jäsenvaltioiden on ilmoitettava komissiolle viimeistään 1 päivänä heinäkuuta 2021 niiden ajoneuvojen lukumäärä, joille on myönnetty tämän artiklan nojalla sarjan viimeisen ajoneuvon asema.”
                  
               
            
         
         
            2 artikla
            Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 11 päivänä marraskuuta 2020.
            
               
                  Euroopan parlamentin puolesta
               
               
                  Puhemies
               
               D. M. SASSOLI
            
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  Lausunto annettu 29. lokakuuta 2020 (ei vielä julkaistu virallisessa lehdessä).
         
            (2)  Euroopan parlamentin kanta, vahvistettu 20. lokakuuta 2020 (ei vielä julkaistu virallisessa lehdessä), ja neuvoston päätös, tehty 3. marraskuuta 2020.
         
            (3)  Euroopan parlamentin ja neuvoston asetus (EU) N:o 168/2013, annettu 15 päivänä tammikuuta 2013, kaksi- ja kolmipyöräisten ajoneuvojen ja nelipyörien hyväksynnästä ja markkinavalvonnasta (EUVL L 60, 2.3.2013, s. 52).